Miguela Xuereb .td_uid_2_6058df625d984_rand.td-a-rec-img{text-align:left}.td_uid_2_6058df625d984_rand.td-a-rec-img img{margin:0 auto 0 0} Ngħid is-sewwa nhar is-Sibt hekk kif segwejt b'minuta minuta qabadni t-tkexkix u ħassejt diversi sentimenti . L-ewwel wieħed kien dak ta' vendetta, iżda dak huwa sentiment negattiv. Huwa naturali li tħoss dak is-sentiment, iżda bħala Kristjan naf li l-vendetta mhux sewwa. Il-ġustizzja iva u ara taħsbu li wasalna. Għad għandna triq twila. L-akkużi kollha li ssemmew ilbieraħ fil-Qorti ma kinux aħbarijiet ġodda għall-maġġoranża tal-Maltin u Għawdxin. Kittieba aktar intiżi minni b'networks vasti kienu semmew dawk l-akkużi tul is-snin. Waħda mir-raġunijiet li Daphne Caruana Galizia tant kienet suċċess fil-karriera tagħha ta' ġurnalista, minbarra t-talenti kbar li bihom kienet mogħnija, kien proprju n-network vast li kellha. U meta jien kont ħriġt informazzjoni dwar wieħed mill-vjaġġi li Joseph Muscat kien għamel meta kien għadu Kap tal-Oppożizzjoni, Daphne kienet tatni r-rikonoxximent u kont grat lejha. Uriet li kienet mara onesta. Jien ukoll semmejt uħud mill-akkużi, li s'issa nfakkar, huma allegati biss, iżda jiena naħseb li la l-Pulizija waslu biex ħadu dan il-pass sinjal li għandhom provi biżżejjed. U hawn irrid nirreferi għal artiklu li kont ktibt fuq dan il-portal nhar is-26 ta' Jannar 2021 bit-titlu "Għaddew kważi ħames xhur Sur Gafa'" . Kont irreferejt għall-intervista ta' Fr Joe Borg mal-Kummissarju tal-Pulizija xhur qabel. Tgħiduli kont mgħaġġel wisq. Le, huwa d-dmir tal-ġurnalisti u tal-kittieba li jistaqsu l-mistoqsijiet, iżda nhar is-Sibt sirna nafu għala kien hemm dak id-dewmien. Filwaqt li huwa sewwa dak li għamilt jien u ħaddieħor, nifhem ukoll li l-ogħla awtoritajiet tal-Pulizija qed jagħmlu xogħol diffiċli ħafna għax dawk ta' qabilhom kienu għal kollox pupazzi ta' Joseph Muscat u Keith Schembri u l-istituzzjonijiet investigattivi u monetarji kien tħallew b'nuqqas ta' riżorsi biex żgur ma setgħux jagħmlu xogħolhom. U hawn jidħol sentiment ieħor, dak ta' rabja li f'dawn il-każi huwa għal kollox sentiment pożittiv. Keith Schembri, Konrad Mizzi, Brian Tonna, Karl Cini u oħrajn ilhom jiżgiċċaw mir-responsabilitajiet tagħhom għal snin sħaħ bil-protezzjoni ta' Joseph Muscat. Dawn l-allegati akkużi ilhom imdendlin snin ukoll. Għandna għaliex nirrabjaw għax ġejna ttraduti minn politiċi li kienu wegħdu l-meritokrazija, it-trasparenza u l-akkontabbiltà. L-ewwel tnejn għadhom ma ntlaħqux taħt it-tmexxija ta' Robert Abela. Għaliex Johann Buttigieg għadu f'postu? Għaliex Ian Borg għadu Ministru meta qorti kienet qalet li kien gideb dwar persuna vulnerabbli? Għaliex Edward Scicluna ħallewh jaħrab mir-responsabilitajiet li ma kienx ġarr bħala Ministru tal-Finanzi? Hemm ħafna mistoqsijiet oħra. Waħda minnhom li kont għamilt lil l-Prim Ministru dwar jekk martu kinitx għal xi żmien konsulent tal-Ministeru għal Għawdex mingħajr ma kienet rifset fuq il-gżira. Bqajt bla risposta. Akkontabbilt à? Meta ġurnalisti u kittieba jistaqsu ħafna drabi jagħmlu dan għax ma tkunx waslitilhom xi informazzjoni. Bħal din il-mistoqsija li se nagħmel lill-Pulizija fuq xnigħat persistenti, li hawn żviluppaturi li kienu qed ikunu ta' front għall-politiċi li kienu fil-Gvern. Li nistenna hu li l-investigazzjonijiet isiru bħalma saru qabel is-Sibt li għadda. Innutajt li l-persuni li qegħdin il-ħabs ma ngħatawx bail għax hemm terzi involuti. U ngħid li hemm. Għadna kif għamilna pass wieħed. Meta nsiru nafu l-fatti wara l-bejgħ tat-tliet sptarijiet ikun isir pass ieħor. Imma mhux il-bejgħ biss għandu jiġi investigat iżda l-arranġamenti li jaqgħu taħt il-procurement. Naħseb li min jaf l-istorja kollha jifhem. Keith Schembri u Konrad Mizzi żgur li għandhom il-fatti f'idejhom. Anke jekk jippużaw li tilfu l-memorja. Hemm triq twila biex isseħħ il-ġustizzja. .td_uid_3_6058df625db76_rand.td-a-rec-img{text-align:left}.td_uid_3_6058df625db76_rand.td-a-rec-img img{margin:0 auto 0 0}